Peter Hansen-Nord (V), 2001-05-29:
Jeg vil lige i første omgang forholde mig til de ændringsforslag, der er blevet stillet, og lige kommentere dem.
Der er to ændringsforslag.
Det ene er fra hr. Kim Behnke, men vi må fortælle hr. Kim Behnke, at vi ikke kan støtte det.
Vi har nemlig noget, der er meget bedre i det gasforlig, der er indgået, netop en 2003-klausul, som er 2 år tidligere end det ændringsforslag, hr. Kim Behnke har stillet.
Det andet ændringsforslag, stillet af ministeren, kan vi støtte.
Så vil jeg gerne sige, at naturgasloven her, opfølgningerne og ændringerne i forhold til den tidligere, jo ligger i udmærket forlængelse af et tidligere indgået naturgasforlig.
Den er på en række områder gode, solide, små skridt i den rigtige retning især med henblik på at få strukturen og gasinfrastrukturen gjort klar til en øget markedsåbning.
Dette bringer mig frem til en generel vurdering af det europæiske liberaliserede naturgasmarked.
Her vil jeg gerne understrege, at det klart må være i dansk interesse at få startet nogle forhandlinger med de ganske få og store producenter af naturgas på EU-niveau for at få etableret nogle rammer om den fremtidige forsyning.
Det er russerne; de er ikke medlem
af EU.
Det er nordmændene; de er ikke medlem af EU.
Og det er Algeriet; de er ikke medlem af EU.
De tre kan mødes i en telefonboks og sætte prisniveauet for naturgas i det europæiske marked.
Derfor mener jeg, at det er en EU-sag allerede på nuværende tidspunkt, inden vi kaster os ud i voldsomme yderligere liberaliseringer, at få nogle af de her ting sat på plads. Derudover mener jeg faktisk, at vi i Europa har en fælles interesse i at få en så hurtig markedsåbning af naturgassen som overhovedet muligt. Dette skal selvfølgelig ske med et kodeord, der hedder gensidighed i markedsåbning. Alle, der går hurtigere frem i deres liberalisering, end det markedet egentlig er indstillet på, har det med at skyde sig selv i foden.
Derfor er det utrolig vigtigt, at man her koordineret og iagttagende gensidighed hurtigst muligt får åbnet dette marked.
Hvorfor siger jeg det?
Jamen det siger jeg, fordi det, vi kan se i øjeblikket på det europæiske gasmarked, er, at der er store lande, der igennem deres obstruktion imod markedsåbning i øjeblikket foretager massive opkøb af infrastruktur og kraftværker, og i det vakuum af manglende konkurrence, som de selv har skabt, positionerer de sig nu på det europæiske marked i et omfang, vi ikke tidligere har set.
Og for at vi kan få stukket en kæp i hjulet, så den udvikling ikke sker mere end højst nødvendigt, tror jeg, at det er utrolig vigtigt, at vi for det første får en koordineret hurtig åbning med gensidighed som værende kodeordet.
Jeg kan derfor ikke stærkt nok appellere til ministeren
om sammen med de øvrige europæiske lande, herunder i EU-regi, at få sat de her to ting på dagsordenen: en forhandling, en invitation til de store producenter, og en sikring af, at det, som de, der i øjeblikket positionerer sig i det vakuum, de selv er ved at skabe, fordi de obstruerer markedsåbningen, vinder i denne her periode, ikke er en fremtidig forsyningsstruktur i Europa.
For så vil vi se, at ganske få lande overtager ganske betydelige dele af vores forsyningssikkerhed.
Jeg mener ikke, at det er hensigtsmæssigt, og jeg vil stærkt advare imod den udvikling, også med gode europæiske øjne, altså at nogle ganske få kommer til at præge den fremtidige forsyning af energi til skade og uigennemsigtighed for dem, der bliver afhængige af at skulle købe det.
Jeg tillod mig at tage dette lille internationale kik ud i fremtiden, og så vil jeg i øvrigt gerne slutte med at sige tak i forligskredsen og tak til ministeren for opfølgningen.
Det er ikke, fordi vi har fået så forfærdelig meget, synes vi, men heldigvis har Kommissionen jo været med til at sætte en dagsorden.
Derfor er jeg glad for, at det er lykkedes os at kunne mødes og som sagt aftale de her tre-fire gode fremskridt, der trods alt ligger i aftalen, og som efter Venstres vurdering peger fremad og peger i den rigtige retning.
Herunder er der den ligelighed, som danske industrier kan opnå, hvis de kan påvise, at deres konkurrenter i udlandet har en præferencestilling i forhold til køb af naturgas, som de ikke selv kan opnå.
Dér er forligskredsen så blevet enige om, at så skal sådanne industrier selvfølgelig have en mulighed for at kunne opnå samme betingelser.
Vi ser også med stor tilfredshed på den strukturopdeling, vi har drøftet, hvor vi i det oprindelige forlig ønskede en horisontal opsplitning af statsselskabet i en transmissionsdel og en handelsdel.
Vi er også tilfredse med, at vi også opnår øget gennemsigtighed med priserne, når man skal have transmitteret naturgas i de overordnede transmissionsnet.
Til erhvervslivet må jeg sige, at man er nødt til at have en smule tålmodighed, for som jeg sagde indledningsvis: De, der kaster sig ud i en meget hurtigere åbning af markedet end de omkringliggende lande, skyder sig selv i foden.
Så vi er nødt til - og det har jeg forståelse for - at presse vores nabolande til at gå med i en fælles koordineret og gensidig markedsåbning.
Så tror jeg faktisk på, at dansk industri og dansk erhvervsliv er nødt til at bakke os op herinde og sige, at det jo er rigtigt.
For på længere sigt er det jo netop dét, der sikrer os nogle konkurrencedygtige priser.
Hvis vi gjorde det modsatte og satte os langt ud over den hastighed, resten af Europa kører med, og især vores nabolande, jamen så ville vi jo simpelt hen bare få den fornemmelse, som en lille dreng kan få, når han ikke kan holde på vandet.
Det kan varme en kort overgang, men det bliver meget, meget koldt i længden.
Derfor vil vi gerne udtrykke vores generelle tilfredshed
med de små skridt, vi er kommet til i denne opfølgningsaftale.
Vi ser med forventning frem til, at de ønsker, jeg her har stillet over for ministeren, kommer på dagsordenen, og at vi om ganske føje år og senest i 2003, gerne i forligskredsen hvis det er muligt, forhåbentlig vil være så meget på plads, at vi kan sætte ekstra skub i markedsåbningen af naturgas.